google/wiki40b huggingface dataset:
ऋषिपंचमी

ऋषिपंचमी का त्यौहार हिन्दू पंचांग के भाद्रपद महीने में शुक्ल पक्ष पंचमी को मनाया जाता है।यह त्यौहार गणेश चतुर्थी के अगले दिन होता है। इस त्यौहार में सप्त ऋषियों के प्रति श्रद्धा भाव व्यक्त किया जाता है।

व्रत की पात्रता

यह व्रत चारों वर्ण की महिलाओं को करना चाहिए। यह व्रत जाने -अनजाने में हुए पापों को नष्ट करने वाला है। इस दिन गंगा स्नान का भी महत्व है।

पूजन विधि

प्रातःकाल नदी आदि में स्नान कर स्वच्छ वस्त्र पहन कर अपने घर में भूमि पर चौक बना कर सप्त ऋषियों की स्थापना करनी चाहिए। श्रद्धा पूर्वक सुगंध , पुष्प, धूप, दीप, नैवेद्य आदि से सप्तर्षियों का पूजन करें। अकृष्ट भूमि (बिना जुती हुई भूमि ) से उत्पन्न फल आदि का शाकाहारी भोजन करना चाहिए।

समापन

लगतार सात वर्ष तक ऋषि पंचमी के दिन व्रत रख कर आठवें वर्ष में सात सोने की मूर्तियां (श्रद्धानुसार ) बनवाकर एवम उनका पूजन कर सात गोदान तथा सात युग्मक-ब्राह्मण को भोजन करा कर सप्त ऋषियों की प्रतिमाओं का विसर्जन करना चाहिए।
नाइजीरिया के स्थानीय सरकारी क्षेत्र

नाइजीरिया में स्थानीय सरकारी क्षेत्र (Local government areas, LGAs) नामक प्रशासनिक ईकाई लगभग ज़िले-जैसा दर्जा रखती है। नाइजीरिया के हर राज्य में कई स्थानीय सरकारी क्षेत्र हैं। कुल मिलाकर नाइजीरिया में दिसम्बर २०१६ में ७७४ स्थानीय सरकारी क्षेत्र थे।
विल्हेम वॉन हम्बोल्ट

जीवन

विल्हेम का जन्म १७६७ में एक सैन्य अधिकारी जार्ज वॉन हम्बोल्ट, जिन्हें बाद में प्रशा के शाशक द्वारा प्रिंस का खिताब भी दिया गया, के यहाँ हुआ। इनके पिता की मृत्यु तभी हो गयी जब ये मात्र ९ वर्ष की आयु के थे और पालन पोषण माता के संरक्षण में हुआ। चूँकि पारिवारिक पृष्ठभूमि शाही पोमेरियन वंश की थी और इनके पिता एक शाही पद धारण करते थे, तथा इनकी माता का परिवार भी समृद्ध था, विल्हेम और छोटे भाई अलेक्जेंडर की शिक्षा निजी शिक्षकों द्वारा प्राप्त हुई जिसे उस समय बहुत कम लोग वहन कर पाते थे।
बाद की कुछ दिनों की शिक्षा फ्रैंकफर्ट विश्वविद्यालय में हुई और इसके बाद वे (दोनों भाई) गॉटिनज़ेन विश्वविद्यालय में अधयन करने चले गये।
१७८९ में विल्हेम ने अपने शिक्षक टेगल के साथ फ़्रांस की यात्रा की और कुछ समय पैरिस में बिताया। १७९० में विल्हेम ने सिविल सेवा की परीक्षा उत्तीर्ण की और सरकारी प्रशासनिक अधिकारी बन गये।
इस दौरान उनकी मित्रता गेटे और शिलर से रही और पारस्पार संवादों ने उनके दार्शनिक दृष्टिकोण के विकास में सहयोग किया।
१७९७ और १७९९ में वे क्रमशः फ़्रांस और स्पेन में रहने लगे और बाद में उन्होंने बास्की भाषा का अध्ययन करने के लिये फ़्रांस के ग्रामीण इलाके में अपना निवास स्थान बना लिया था।
शैलोद्भव वंश

शैलोद्भव राजवंश ने ६ठी से ८वीं शताब्दी के मध्य भारत पूर्वी भागों पर शासन किया। उनके राज्य का मुख्य भाग कोंगोदा-मण्डल कहलाता था जिसके अन्तर्गत वर्तमना समय के ओड़ीसा के गंजाम जिला, खोर्धा जिला और पुरी जिले आते हैं। उनकी राजधानी कोंगोदा थी जो वर्तमान समय की बाणपुर है।
अनुशय

बौद्ध परिभाषा के अनुसार संसार का मूल अनुशय है।
ये छह 'अनुशय' हैं-
(1) रागतृष्णा, (2) प्रतिघद्वेष, (3) मान, (4) अविद्या विद्या का विरोधी तत्व, (5) दृष्टिविशेष प्रकार की मान्यता या दर्शन, जैसे सत्कादृष्टि मिथ्यादृष्टि आदि और (6) विचिकित्सासंशय
ये ही अनुशय संयोजन, बंधन ओघ, आस्रव आदि शब्दों द्वारा भी व्यक्त किए गए हैं। अन्य दर्शनों में वासना, कर्म, अपूर्व, अदृष्ट, संस्कार आदि नाम से जिस तत्व को बोध होता है उसे बौद्धों ने अनुशय कहा है। अनुशय की हानि का उपाय विशेष रूप से बौद्धों ने बताया है।
बीरबल साहनी

जीवनी

बीरबल साहनी का जन्म नवंबर, 1891 को पश्चिमी पंजाब (पाकिस्तान) के शाहपुर जिले के भेड़ा नामक एक छोटे से व्यापारिक नगर में हुआ था, जो अब पाकिस्तान में है। इनके पिता रुचि राम साहनी रसायन के प्राध्यापक थे। उनका परिवार वहां डेरा इस्माइल खान से स्थानांतरित हो कर बस गया था।

शिक्षा

प्रोफेसर रुचि राम साहनी ने उच्च शिक्षा के लिए अपने पांचों पुत्रों को इंग्लैंड भेजा तथा स्वयं भी वहां गए। वे मैनचेस्टर गए और वहां कैम्ब्रिज के प्रोफेसर अर्नेस्ट रदरफोर्ड तथा कोपेनहेगन के नाइल्सबोर के साथ रेडियोसक्रियता पर अन्वेषण कार्य किया। प्रथम महायुद्ध आरंभ होने के समय वे जर्मनी में थे और लड़ाई छिड़ने के केवल एक दिन पहले किसी तरह सीमा पार कर सुरक्षित स्थान पर पहुंचने में सफल हुए। वास्तव में उनके पुत्र बीरबल साहनी की वैज्ञानिक जिज्ञासा की प्रवृत्ति और चारित्रिक गठन का अधिकांश श्रेय उन्हीं की पहल एवं प्रेरणा, उत्साहवर्धन तथा दृढ़ता, परिश्रम औरईमानदारी को है। इनकी पुष्टि इस बात से होती है कि प्रोफेसर बीरबल साहनी अपने अनुसंधान कार्य में कभी हार नहीं मानते थे, बल्कि कठिन से कठिन समस्या का समाधान ढूंढ़ने के लिए सदैव तत्पर रहते थे। इस प्रकार, जीवन को एक बड़ी चुनौती के रूप में मानना चाहिए, यही उनके कुटुंब का आदर्श वाक्य बन गया था।
इनको १९१९ ई. में लन्दन विश्वविद्यालय से और १९२९ ई. में केंब्रिज विश्वविद्यालय से डी.एस-सी. की उपाधि मिली थी। भारत लौट आने पर ये पहले बनारस हिन्दू विश्वविद्यालय में वनस्पति विज्ञान के प्राध्यापक नियुक्त हुए। १९३९ ई. में ये रॉयल सोसायटी ऑव लन्दन के सदस्य (एफ.आर.एस.) चुने गए और कई वर्षों तक सायंस कांग्रेस और नेशनल ऐकेडेमी ऑव सायंसेज़ के अध्यक्ष रहे। इनके अनुसंधान जीवाश्म (फॉसिल) पौधों पर सबसे अधिक हैं। इन्होंने एक फॉसिल 'पेंटोज़ाइली' की खोज की, जो राजमहल पहाड़ियों में मिला था। इसका दूसरा नमूना अभी तक कहीं नहीं मिला है। हिंदू विश्वविद्यालय से डा. साहनी लाहौर विश्वविद्यालय गए, जहाँ से लखनऊ में आकर इन्होंने २० वर्ष तक अध्यापन और अन्वेषण कार्य किया। 
ये अनेक विदेशी वैज्ञानिक संस्थाओं के सदस्य थे। लखनऊ में डा. साहनी ने पैलिओबोटैनिक इंस्टिट्यूट की स्थापना की, जिसका उद्घाटन पं. जवाहरलाल ने १९४९ ई. के अप्रैल में किया था। पैलिओबोटैनिक इंस्टिट्यूट के उद्घाटन के बाद शीघ्र ही साहनी महोदय की मृत्यु हो गई। इन्होंने वनस्पति विज्ञान पर पुस्तकें लिखी हैं और इनके अनेक प्रबंध संसार के भिन्न भिन्न वैज्ञानिक जर्नलों में प्रकाशित हुए हैं। डा. साहनी केवल वैज्ञानिक ही नहीं थे, वरन् चित्रकला और संगीत के भी प्रेमी थे। भारतीय विज्ञान कांग्रेस ने इनके सम्मान में 'बीरबल साहनी पदक' की स्थापना की है, जो भारत के सर्वश्रेष्ठ वनस्पति वैज्ञानिक को दिया जाता है। इनके छात्रों ने अनेक नए पौधों का नाम साहनी के नाम पर रखकर इनके नाम को अमर बनाए रखने का प्रयत्न किया है। Is the most important scientist of world
आश्विन शुक्ल चतुर्दशी

आश्विन शुक्ल चतुर्दशी भारतीय पंचांग  के अनुसार सातवें माह की चौदहवी तिथि है, वर्षान्त में अभी १६६ तिथियाँ अवशिष्ट हैं।
2016 ग्रीष्मकालीन पैरालम्पिक

2016 ग्रीष्मकालीन पैरालम्पिक्स (ब्राजीली पुर्तगाली: Jogos Paralímpicos de Verão de 2016), पन्द्रहवें ग्रीष्मकालीन पैरालम्पिक खेल हैं।अंतरराष्ट्रीय पैरालम्पिक समिति द्वारा शासित विकलांग एथलीटों के लिए यह एक प्रमुख अंतरराष्ट्रीय बहु खेल आयोजन है। यह 7 सितम्बर 2016 से 18 सितम्बर 2016 तक रियो डी जनेरियो, ब्राजील में आयोजित किया गया।
सकलडीहा

सकलडीहा चंदौली जिले की एक तहसील है।
चंदौली जिले की तहसीलें सकलडीहा चकिया चंदौली हैं। सकलडीहा क़स्बे में ज़िला शिक्षा एवं प्रशिक्षण संस्थान भी है। जहां शिक्षकों को ट्रेनिंग दी जाती है। इसके अलावा सकलडीहा में पोस्ट ग्रेजुएट कॉलेज, इंटर कॉलेज़ भी है। सकलडीहा में ब्लॉक मुख्यालय भी है। ब्लॉक मुख्यालय के पास कृषि विभाग है। सकलडीहा तहसील का मुख्यकार्य कृषि है। साथ ही यहां पूरे इलाके का व्यापार हब है। यहां हज़ारों लोग व्यापार के लिए रोजाना गांवों से आते हैं। सकलडीहा में अस्पताल, शिक्षा, खेल और मनोरंजन के साधन उपलब्ध है। सकलडीहा में दुर्गा माता का प्राचीन मंदिर भी है। साथ ही सकलडीहा में प्राचीन जामा मस्जिद भी है।
ज़िन्दगी अभी बाकी है मेरे घोस्ट

सारांश

यह कहानी गोवा के एक घर में रह रहे एक आत्माओं के परिवार की है। जिसमें एक लड़का (ध्रुव राज शर्मा) ही जीवित रहता है। लेकिन उसे सभी लोग दिखाई देते हैं। वह एक लड़की (कणिका कोटनाला) से प्यार करते रहता है।

निर्माण

धारावाहिक के प्रचार के लिए ध्रुव राज शर्मा और तनाज़ ईरानी एक संस्थान पहुँचे।
श्याम चरण गुप्ता

राजनैतिक जीवन

वर्ष १९८९ में वह भाजपा से ही चुनाव लड़कर मेयर बने। वर्ष १९९१ में कमल निशान पर ही इलाहाबाद संसदीय क्षेत्र से चुनाव लड़े। वर्ष १९९५ में उनकी पत्नी जमुनोत्री गुप्ता भी भाजपा के टिकट पर मेयर का चुनाव लड़ चुकी हैं। श्याम चरण ने विधानसभा का चुनाव भी भाजपा से ही लड़ा है। लोकसभा टिकट को लेकर ही उनका पार्टी नेताओं से मनमुटाव हुआ और उन्होंने सपा की राह पकड़ी। सपा के टिकट पर वर्ष २००४ में बांदा से सांसद चुने गए। २००९ लोकसभा चुनाव फूलपुर क्षेत्र से वह हार गए। १४ अप्रैल २०१४ को वे भाजपा के टिकट पर इलाहबाद संसदीय क्षेत्र से समाजवादी पार्टी के रेवती रमन सिंह को मात देते हुए भरी विजयी होकर सांसद निर्वाचित हुए।

उद्योग

श्याम चरण गुप्ता ने सन १९७३ श्याम समूह की स्थापना थी। वर्तमान में यह जानी मानी बिज़नेस कम्पनी है। बीड़ी के बड़े व्यापारी होने के कारण गुप्ता को बीड़ी किंग भी कहा जाता है।

निजी जीवन

जमुनोत्री गुप्ता इनकी पत्नी हैं। इनके दो पुत्र, विदुप अग्रहरि, विभव अग्रहरि और एक पुत्री वेणु अग्रहरि धींगरा हैं। श्याम चरण गुप्ता अग्रहरि वैश्य समुदाय से आते हैं।
डिस्कस

इतिहास

डिस्कस पहली बार २००७ की गर्मियों की छुट्टियों में डेनियल हा और जैसन यान ने बनाया था जब वे कैलिफोर्निया के विश्वविद्यालय में अपनी शिक्षा ग्रहण कर रहे थे, परंतु इसका पूर्ण रूप से शुरुआत ३० अक्टुबर, २००७ में किया गया।

भाषा

२०११ मे डिस्कस कुल ६० भाषाओ मे उपलब्ध था। पर २०१२ मे इस पर केवल ७ भाषाएँ ही उपलब्ध थी।। २०१३ में यह संख्या बढ़ कर ८ हो गई।

प्रौद्योगिकी

यह जावास्क्रिप्ट मे लिखा गया है। जो जालस्थल पर डालने के बाद यह कार्य करना प्रारम्भ कर देता है।
हउमेया (बौना ग्रह)

हउमेया हमारे सौर मण्डल के काइपर घेरे में स्थित एक बौना ग्रह है। अंतर्राष्ट्रीय खगोलीय संघ द्वारा रखा गया इसका औपचारिक नाम "१३६१०८ हउमेया" है। यह हमारे सौर मण्डल का चौथा सब से बड़ा बौना ग्रह है और इसका द्रव्यमान यम (प्लूटो) का एक-तिहाई है। हउमेया का औसत व्यास (डायामीटर) लगभग १,४३६ किमी है। इसकी खोज २००४ में की गयी थी। हउमेया का आकार सारे ज्ञात बौने ग्रहों में अनूठा है - जहाँ बाक़ी सब गोल हैं यह एक पिचका हुआ गोला है। हउमेया की चौड़ाई उसकी लम्बाई से दो गुना ज़्यादा है। इसके इस अजीब आकार के साथ-साथ इसमें कुछ और भी भिन्नताएँ हैं - यह बहुत तेज़ी से अपने घूर्णन अक्ष (ऐक्सिस) पर घूमता है और इसका घनत्व बाहरी सौर मण्डल के अन्य बौने ग्रहों से अधिक है। इन विशेषताओं को देखकर लगता है के हउमेया अतीत में किसी भयंकर टकराव का नतीजा है।

रूप-रंग

हउमेया की सतह का एल्बीडो (सफ़ेदपन या चमकीलापन) ०.७ से ०.८ के बीच है। यह काफ़ी ऊंचा माना जाता है और वैज्ञानिकों की सोच है के यह हउमेया की सतह पर जमी पानी की बर्फ़ की वजह से है। बौने ग्रहों में अन्दर एक पत्थरीला केंद्र होता है और उसके ऊपर बर्फ़ की मोटी तह होती है जिसमें पानी, मीथेन, नाइट्रोजन की बर्फ़ें मिलती हैं। लेकिन हउमेया पर ऊपरी बर्फ़ की चादर बहुत पतली है, जिस से उसका घनत्व अन्य बौने ग्रहों की तुलना में अधिक है। हउमेया का घूर्णन बहुत तेज़ है - जहाँ पृथ्वी को एक दफ़ा घूमने में लगभग २४ घंटे लगते हैं, वहाँ हउमेया ४ घंटे से ज़रा कम में एक दफ़ा पूरा घूम जाता है। खगोलशास्त्री समझते हैं के हउमेया का पिचका आकार इसी तेज़ घूर्णन का नतीजा है। हउमेया के इतिहास के बारे में अंदाज़ा लगते हुए वे समझते हैं के एक बहुत बड़ा टकराव हुआ होगा जिसमें हउमेया के ऊपर की बरफ का हिस्सा उड़ गया और ज़्यादातर पत्थर-ही-पत्थर बचा। उसी टकराव ने शायद हउमेया को तेज़ी से घूमता हुआ छोड़ दिया।
हउमेया की सतह वैसे तो सफ़ेद है, लेकिन उसपर एक लाल रंग का क्षेत्र देखा गया है। संभव है के इस क्षेत्र में प्लूटो की तरह अन्य लालिमा प्रदान करने वाले पदार्थ हों।

उपग्रह

हउमेया की परिक्रमा करते हुए दो छोटे से उपग्रह भी मिलें हैं जिनके नाम हिइआका और नामाका हैं।

नाम का स्रोत

जिस दूरबीनशाला (ऑबज़रवटोरी) से हउमेया, हिइआका और नामाका पाए गए, वे हवाई में स्थित हैं, इसलिए उनके नाम प्राचीन हवाईयन धर्म पर रखे गए। इसमें हउमेया बच्चों की जन्मने की देवी मानी जाती थीं और हिइआका और नामाका उनकी दो बेटियाँ थीं। अंग्रेज़ी में हउमेया को "Haumea", हिइआका को "Hi'iaka" और नामाका को "Namaka" लिखा जाता है।
रचना क्रम

रचनाक्रम पत्रिका दिल्ली से प्रकाशइत होने वाली हिंदी साहित्यिक पत्रिका है। इसका पहला अंक (जनवरी-जून 2010) कुल 160 पृष्ठों का था। इसमें लगभग सभी साहित्यिक विधाओं- कविताएं, कहानी, उपन्यास-अंश, गजल और वैचारिक लेख आदि का प्रकाशन होता है। पत्रिका के संपादक अशोक मिश्र हैं। इसका मूल्य तीस रुपए/ अंक है। रचनाक्रम का मीडिया विशेषांक अक्टूबर २०११ में प्रकाशित हुआ है। इस अंक में मीडिया पर केन्द्रित महत्वपूर्ण लेख हैं

सहायक एवं संदर्भ श्रोत

[[श्रेणी:हिंदी[ साहित्यिक पत्रिका]]
सोग़दाई भाषा

सोग़दाई या सोग़दी (फ़ारसी: سغدی, अंग्रेज़ी: Sogdian) एक पूर्वी ईरानी भाषा थी जो प्राचीनकाल में मध्य एशिया के सोग़दा क्षेत्र में बोली जाती थी। यह क्षेत्र आधुनिक उज़्बेकिस्तान और ताजिकिस्तान में स्थित है। ९वीं सदी तक यह भाषा लुप्त हो चुकी थी, हालांकि आधुनिक काल में यग़नोबी नामक एक पूर्वी ईरानी भाषा जीवित है जो सोग़दाई भाषा की वंशज है। तुरफ़ान और दूनहुआंग में मिली लिखाईयों में सोग़दाई लिखाईयाँ भी मिली हैं, जिनमें कई बौद्ध धर्म, मानी धर्म और ईसाई धर्म से सम्बंधित हैं।

नाम का उच्चारण

ध्यान दीजिये की 'सोग़दाई' में 'ग़' का उच्चारण 'ग' से थोड़ा अलग है।
एकरेल

मोनोरेल (स्थानांतरण का उपकरण)

मोनोरेल का उपयोग सामान को एक स्थान से दूसरे स्थान पर पहुँचाने के लिये भी किया जाता है। यह विविध प्रकार के माल कारखाने के भीतर एक स्थान से दूसरे स्थान तक पहुँचाने में बहुत उपयोगी सिद्ध हुआ है। यह सामान को हवा में लटकाते हुए ले जाता है और भूमि से ऊपर ही ऊपर चलता रहता है। इसकी क्रिया आवश्यकतानुसार रुक रुककर हो सकती है। साधारणत: यह एक सीमित क्षेत्र में ही काम करता है। मोनोरेल पुल पर चलनेवाला क्रेन और शक्ति से चलनेवाला क्रेन, ये दोनों, एक दूसरे से भिन्न दिखाई पड़ने पर भी, एक ही श्रेणी में आते हैं।
मोनोरेल यंत्र के तीन आवश्यक अंग होते हैं : पथ, डब्बे या ठेला (ट्रॉली) और वाहक। इसके डब्बे जंजीर अथवा तार द्वारा चलनेवाले डब्बों की भाँति एक दूसरे से संयुक्त नहीं रहते और न जंजीर अथवा तार द्वारा चलते हैं। इसके डब्बों को साधारणत: हाथ से ढकेला जाता है। यद्यपि ये एक निश्चित पथ पर चलते हैं, तथापि उस पथ के ओर और छोर का जुड़ा रहना आवश्यक नहीं है। मोनोरेल यंत्र का उपयोग अपेक्षाकृत हल्के भार को स्थानांतरित करने में होता है। यातायात के साधारण साधन भूमि पर बिछी दो पटरियों पर चलते हैं, किंतु मोनोरेल के डब्बे भूमि से ऊपर आकाश में लगी एकल पटरी की सहायता से लटकते हुए चलते हैं। भूमि पर यातायात की अपेक्षा भूमि से ऊपर यातायात में एक सुविधा यह रहती है कि इसमें भूमि छेंकने की असुविधा नहीं होती, यह कम महत्त्व की बात नहीं है।
मोनोरेल प्रणाली का उपयोग वस्तुत: किसी भी वस्तु को हटाने बढ़ाने में किया जा सकता है। इसके अतिरिक्त यह प्रणाली विविध प्रविधियों से युक्त होने पर उद्योग में अनेक प्रकार के काम कर सकती है, जैसे भारी माल उठाना, फेंकना, माल को पानी में डुबाकर धोना आदि। इसका अनेक प्रकार के उद्योगों में उपयोग होता है, जैसे मदिरा तथा खाद्य संबंधी उद्योग, ढलाई घर, धुलाई घर, कागज, रबर तथा कपड़े के कारखाने, वस्तुभंडार और कोयला तथा राख को लाना ले जाना आदि।

वर्गीकरण

संरचना की दृष्टि से और पथ के लिए प्रयुक्त सामग्री (नल, पटरी आदि) के आधार पर मोनोरेल यंत्रों को तीन श्रेणियों में विभाजित किया जा सकता है :
नल प्रणाली- मोनोरेल यंत्रों में सर्वाधिक सरल संरचनावाली प्रणाली वह है जिसमें पटरियों के स्थान पर नल (पाइप), डब्बों और डब्बों को उतारने या उलटने के काम में आनेवाली कतिपय वस्तुओं का प्रयोग होता है। नलवाली प्रणालियों का उपयोग प्राय: निर्जल धुलाई के कारखानों, धुलाई घरों, विभागीय गोदामों और सिले वस्त्रों की थोक दूकानों तक सीमित है।
पट्टीदार मोनोरेल- यह एक दूसरे प्रकार की विशिष्ट मोनोरेल प्रणाली है। यह मुख्यत: मांस तथा मांसनिर्मित वस्तुओं (कीमा आदि) को कारखाने के भीतर ही इधर उधर पहुँचाने में प्रयुक्त होती है। पटरी सादी, या जस्ते की कलईवाली, लोहे की साधारण पट्टियों से बनी रहती है। ठंडे गोदामों, मांस को डिब्बों में भरनेवाले कारखानों, प्रशीतित भांडारों तथा मांस के थोक विक्रेताओं और मांस का कीमा आदि बनानेवालों द्वारा यह प्रणाली व्यापक रूप से प्रयुक्त होती है।
विशेष आकृति की पटरीवाले मोनोरेल- यह प्रणाली विभिन्न उद्योगों में सबसे अधिक प्रयुक्त होती है। इसकी पटरियों का अनुप्रस्थ काट (क्रॉस-सेक्शन) अंग्रेजी अक्षर I के रूपवाले गर्डरों का थोड़ा परिवर्तित रूप होता है। ये पटरियाँ इसी काम के लिए विशेष रूप से बनाई जाती हैं। इनका ऊपरी भाग मोटा रखा जाता है, जिसमें वे घिसकर शीघ्र खराब न हो जाएँ। जब भार अपेक्षाकृत अधिक होता है तब इसी प्रणाली का प्रयोग किया जाता है।
लोकनायक जय प्रकाश प्रौद्योगिकी संस्थान

प्रवेश

2019 से और बाद में प्रवेश केवल राष्ट्रीय स्तर की परीक्षा जेईई (मेन्स) मेरिट लिस्ट द्वारा लिया जाएगा। प्रवेश लेने के इच्छुक छात्र IIT-JEE (Mains) परीक्षा में अवश्य उपस्थित होते हैं जो राष्ट्रीय परीक्षण एजेंसी (NTA) द्वारा आयोजित किया जाता है। 
इससे पहले बिहार सरकार की बिहार संयुक्त प्रवेश प्रतियोगी परीक्षा बोर्ड, बिहार संयुक्त प्रवेश प्रतियोगी परीक्षा अधिनियम, १ ९९ ५ के तहत बिहार संयुक्त प्रवेश प्रतियोगी परीक्षा (बीसीईसीई) के माध्यम से स्नातक प्रवेश किया जाता है। प्रवेश परीक्षा दो चरणों की होती है: प्रथम चरण स्क्रीनिंग टेस्ट या प्रारंभिक परीक्षा होती है। स्क्रीन किए गए उम्मीदवारों को मुख्य परीक्षा (दूसरे चरण) में उपस्थित होना है। दूसरे चरण में मेरिट सूची के आधार पर, सफल उम्मीदवारों ने बिहार के विभिन्न इंजीनियरिंग कॉलेजों में सीटें आवंटित कीं। सरकार में केवल 1000 सीटें उपलब्ध हैं।
IIT / IISc द्वारा आयोजित ग्रेजुएट एप्टीट्यूड टेस्ट इन इंजीनियरिंग (GATE) में स्कोर के आधार पर स्नातकोत्तर कार्यक्रमों में प्रवेश अखिल भारतीय आधार पर किया जाता है।

पुस्तकालय

लोकनायक जय प्रकाश प्रौद्योगिकी संस्थान में एक पुस्तकालय है।

छात्रावास

संस्थान प्रकृति में आवासीय है। चार लड़कों के छात्रावास हैं जिनमें 800 छात्रों को समायोजित करने की क्षमता है और एक छात्रावास में 200 छात्रों को समायोजित करने की क्षमता है। माता-पिता और परिसर में स्थित अन्य लोगों के लिए अतिथि गृह।

समारोह

वार्षिक समारोह : वार्षिक समारोह कॉलेज की स्थापना दिवस के उपलक्ष्य में हर वर्ष 8 सितंबर को आयोजित किया जाता है। वार्षिक खेल स्पर्धा और सांस्कृतिक कार्यक्रमों के साथ इसके साथ आयोजित की जाती हैं। जैसे की सरस्वती पूजा, विश्वकर्मा पूजा, विदाई पार्टी, स्वागत पार्टी।
सिरदर्द

चिकित्सा

सर्वप्रथम शिर:पीड़ा के कारण की खोज करनी चाहिए और उसकी उचित चिकित्सा करनी चाहिए। विश्राम अत्यावश्यक है। साधारण शिर:पीड़ा के लिए कुछ औषधियाँ प्रयुक्त होती हैं, जैसे ऐस्पिरिन, सोडा-सेलिसिलास, नोवलजीन, इरगापाइरीन आदि। तीव्र शिर:पीड़ा के लिए पेथिडीन या मॉर्फिया की सूई दी जा सकती है।
सामान्य सिरदर्द के लिए नौशादर और खाने वाला चूना बराबर मात्रा में मिलाकर शीशी में भर लें और अच्छी तरह मिला लें। सिरदर्द होने पर एक चुटकी निकालकर सूंघ लें। बर्फ कूटकर कपड़े में लपेट कर सिर पर रखने से भी राहत मिलती है, पर सर्दी - जुकाम से होनेवाले सिरदर्द में ऐसा न करें। अगर बुखार से हो तो गोदंती भस्म एक ग्राम पानी से सुबह - शाम या शिरशूलवर्जिनी रस की एक - एक गोली दिन में तीन बार पानी से लें।

माइग्रेन

माइग्रेन में आमतौर पर सिर के आधे हिस्से में दर्द होता है और सिरदर्द के वक्त मितली या उलटी भी आ सकती है। इसकी फ्रिक्वंसी के हिसाब से दवा लेनी पड़ती है। मसलन अगर महीने में दो - तीन बार से ज्यादा माइग्रेन हो तो डॉक्टर की सलाह से दवाई लें। बाकी नीचे लिखे उपाय भी अपना सकते हैं।

घरेलू उपाय

- रात में सोने से पहले नाक में गाय के घी की दो - दो बूंदे डालें।
- सरसों के तेल को कटोरी में डालकर सूंघें।
- एक मुनक्के के बीज निकालकर उसमें एक साबुत राई रख दें। सूर्योदय से पहले कुल्ला करके पानी से मुनक्का निगल लें। 2-3 दिन ऐसा करें।
- सूर्योदय से पहले एक छटांक बूरा (पिसी खांड़) पानी में घोलकर दो - तीन दिन पीएं। शुगर वाले इसे बिल्कुल न अपनाएं।

होम्योपैथी

बैलाडोना - 30 या ब्रायोनिया -30 या ग्लोनाइन -30 या आइरिस - वी -30 या जेलसीमियम -30 की चार - चार बूंदें दिन में चार बार लें।

अन्य उपाय

टेंशन, थकान या नींद पूरी न होने से सिर दर्द
टेंशन हेडेक में सिर के आगे वाले हिस्से में दर्द होता है। आमतौर पर यह दर्द आराम करने से ठीक हो जाता है, इसलिए घबराएं नहीं, लेकिन अगर बार - बार ऐसा हो तो डॉक्टर की सलाह से सीटी स्कैन कराएं।

आयुर्वेद

- शिरशूलवजिर्नी रस की एक - एक गोली 3 बार पानी से और 5 ग्राम अश्वगंध चूर्ण दिन में एक बार पानी से लें।
- सारस्वतारिष्ट सीरप 3 चम्मच इतने ही पानी में डालकर दिन में खाने के बाद 2 बार लें।
- रात को दूध में 3 ग्राम हल्दी डालकर गर्म करके पी लें। दो दिन में ही फर्क पड़ जाएगा। इसमें जरा - सा घी डालना सोने पे सुहागा होगा।
- ब्राह्मीवटी 2 गोली दिन में 2 बार लें।
- अश्वगंधा का एक कैप्सूल या 2 गोली दिन में दो बार।
मुद्रा
ज्ञान मुद्रा का प्रयोग करना चाहिए।
योग
- टेंशन में अनुलोम - विलोम व गहरी सांस लें।
- रात को सोने से पहले हाथ - मुंह धोकर तलवे व घुटने के पीछे की तरफ सरसों के तेल की मालिश करें। बैठकर 11 बार ओम का दीर्घ जाप करके लेट जाएं।
होम्योपैथी
नेट्रम म्यूर -30 या बैलाडोना -30 की 4-4 बूंदें थोड़े पानी में मिलाकर दिन में 4 बार लें।
टैक्सी ड्राइवर (1954 फ़िल्म)

संक्षेप

मंगल (देव आनन्द) एक टैक्सी ड्राइवर है जिसको उसके दोस्त हीरो के नाम से पुकारते हैं क्योंकि वह सबकी मदद करता है। शाम को मंगल बार डान्सर सिल्वी (शीला रमानी) का नाच देखने जाया करता है और सिल्वी उसे चाहती भी है। एक दिन किसी अन्य टैक्सी ड्राइवर की मदद करते समय वो गाँव से आई एक भोली-भाली लड़की माला (कल्पना कार्तिक) को गुण्डों के चंगुल से बचाता है। पूछने पर माला मंगल को बताती है कि वो गाँव से शहर रतनलाल से मिलने आई है, जो कि एक संगीत निर्देशक है। बहुत खोजने के बाद भी रतनलाल का कोई पता नहीं चलता है क्योंकि उसने अपना मकान बदली कर लिया होता है। माला अब मंगल के घर में ही रहने लगती है और दोनों एक दूसरे के क़रीब आने लगते हैं। लेकिन माला को सिल्वी के बारे में जब मालूम पड़ता है, तो वो अपनी राह चल पड़ती है। एक दिन रतनलाल मंगल की टैक्सी में बैठता है और मंगल को उसके घर का पता चल जाता है। किन्ही कारणोंवश माला वापस मंगल के पास आ जाती है। मंगल माला को रतनलाल के पास ले जाता है और रतनलाल माला को पहचान लेता है और उसे मशहूर गायिका बना देता है।
क्या मंगल को माला से अपने प्यार का इज़हार करने का मौक़ा मिल पाता है? सिल्वी की क्या प्रतिक्रिया होगी?
आर्म की संरचना

आर्म (ARM ; उच्चारण : आम् ) एक RISC आर्किटेक्चर वाला कम्प्यूटर प्रोसेसर है। मूलतः ARM, 'एकॉर्न रिस्क मशीन' (Acorn RISC Machine) का लघुरूप था जो बाद में 'ऐड्वान्स्ड रिस्क मशीन' (Advanced RISC Machine) के लघुरूप के रूप में प्रयोग होने लगा। ब्रिटेन की ARM Holdings नामक कम्पनी इसका आर्किटेक्चर विकसित करती है और अन्य कम्पनियों को लाइसेन्स देती है ताकि वे इसका उपयोग करके अपने उत्पाद निर्मित कर सकें। इसका उपयोग करके सिस्टम्स-ऑन-चिप (SoC) तथा सिस्टम्स-ऑण-ंऑड्युल (SoM) सहित अनेकों उत्पाद बनाये जाते हैं।

विशेषताएँ

आर्म के कोर अनेकों उत्पादों में उपयोग किये जा रहे हैं, विशेष रूप से PDAs तथा स्मार्ट फोनों में। कुछ उदाहरण ये हैं- माइक्रोसॉफ्ट के सरफेस और सरफेस२, ऐपल के iPads,और iPod , कैनन के डिजितल कैमरे आदि।
ARM के चिप्स का उपयोग रैस्पबेरी पाई में, बीगलबोर्ड में, बीगलबोन में, पाण्डाबोर्ड में, तथा कई अन्य एकल-बोर्ड कम्प्यूतरों में हो रहा है क्योंकि वे बहुत छोटे, सस्ते हैं एवं बहुत कम विद्युत खर्च करते हैं।
जर्मनी की अर्थव्यवस्था

यूरोप एवं विश्व की प्रमुख अर्थव्यवस्थाओं में से एक। अंतर्राष्ट्रीय वित्तीय संकट के कारण जर्मनी की अर्थव्यवस्था में साल 2009 के दौरान 5% की गिरावट दर्ज की गई। द्वितीय विश्व युद्ध के बाद से यह सबसे बड़ी गिरावट थी।
राजनांदगाँव जिला

इतिहास

राजनांदगाँव जिले का निर्माण 26 जनवरी 1972 को तत्कालीन दुर्ग जिले से अलग होने पर हुआ। उसके पश्चात् कबीरधाम जिला का निर्माण 1 जुलाई 1998 को इस जिले से विच्छेद कर किया गया।

भूगोल

राजनांदगाँव जिले का क्षेत्रफल 8222 किमी ²  है। जिले के पूर्व में दुर्ग जिला, उत्तर में कबीरधाम जिला, पश्चिम में महाराष्ट्र एवं दक्षिण में बस्तर जिला है।

जनसांख्यिकी

2011 की जनगणना के अनुसार राजनांदगाँव जिले की जनसँख्या 15,37,520 है। जनसँख्या के अनुसार यह भारत का 325वाँ जिला है (कुल का 640 जिलों में)। जिले का जनसंख्या घनत्व 191 व्यक्ति/वर्ग किमी है 2001-2011 दशक में इसकी जनसंख्या वृद्धि दर 19.82% थी राजनांदगाँव जिले में हर 1000 पुरुषों के लिए 1017 महिलाओं का लिंगानुपात है।
० जनवरी

० जनवरी एक काल्पनिक दिन है, एक छद्मतिथि जिसका उपयोग जानकारी को संघठित करने के लिए किया जाता है।
कायाकल्प (आयुर्वेद)

कायाकल्प आयुर्वेद में वर्णित एक प्रकार की चिकित्सा विधि है जिससे नवजीवन प्राप्त होता है।

परिचय

कायाकल्प प्राचीन काल में आयुर्वेद में कायाकल्प चिकित्सा का महत्वपूर्ण स्थान था। जो व्याधि विविध चिकित्साविधियों से दूर नहीं हो पाती वह कायाकल्प चिकित्सा से समूल नष्ट हो जा सकती है, ऐसा कुछ चिकित्सकों का विश्वास था।
आयुर्वेद दर्शन के अनुसार मानव शरीर जिन तत्वों से बना है उनकी शरीर में न्यूनता अथवा अधिकता से ग्रंथियों और कोशिकाएँ विकृत हो जाती हैं जिससे रोगो की उत्पत्ति होती है। अत: तत्वों की न्यूनता में शरीर में यदि उन तत्वों को अथवा समान गुणधर्मवाले पदार्थों का प्रविष्ट या सेवन कराया जाए अथवा तत्वों की अधिकता में किसी उपाय से उन्हें शरीर से बाहर निकाल दिया जाए तो तत्वों का संतुलन फिर से स्थापित किया जा सकता है और उससे स्वास्थ्य, स्मृति, सौंदर्य आदि फिर से लौटाए जा सकते हैं और आकृति में अभिनवता लाई जा सकती है।
कायाकल्प के दो भेद कहे गए हैं। एक तो वातातपिक और दूसरे को कुटीरप्रावेशिक कहते हैं। पहले प्रकार का संपादन हर स्थान में किया जा सकता है, पर दूसरे प्रकार के लिए एक विशेष प्रकार की निश्चित माप की कुटी बनाई जाती है जिसमें मनुष्य को कुछ निश्चित काल तक निवास करना पड़ता है। इन चिकित्साओं में आहार का नियंत्रण और उपयुक्त वानस्पतिक औषधियों, पारद की पर्पटियो, दूध, मट्ठा (छाछ) आदि विभिन्न प्रकार के रसायनों का सेवन कराया जाता है।